ตั้งหลักสู้ภัยพิบัติ
มันเกิดอะไรขึ้น!! หน้าร้อนปีนี้แทนที่จะร้อนตับแตก กลับกลายเป็นอากาศหนาวเหน็บยิ่งกว่าฤดูหนาวในอดีต
17 ส.ค. 2554

มันเกิดอะไรขึ้น!! หน้าร้อนปีนี้แทนที่จะร้อนตับแตก กลับกลายเป็นอากาศหนาวเหน็บยิ่งกว่าฤดูหนาวในอดีต 
เทศกาลเช็งเม้งปีนี้จึงได้เห็นผู้คนใส่เสื้อกันหนาวไปไหว้บรรพบุรุษ
น้ำท่วมภาคใต้ครั้งนี้ทำไมถึงเกิดขึ้นอีก ทั้งๆ ที่เพิ่งเกิดขึ้นเมื่อไม่กี่เดือนที่ผ่านมานี่เอง ครั้งนี้มีความหนักหน่วงรุนแรงมากกว่า และสร้างความเสียหายเยอะกว่าหลายเท่า
แผ่นดินไหวที่เชียงรายเมื่อสัปดาห์ก่อนรุนแรงชนิดที่ไม่เคยเกิดขึ้นมาก่อนเช่นกัน สร้างความเสียหายมากในหลายอำเภอ




หรือนี่คือสัญญาณเตือนภัยจากธรรมชาติว่าเราจะต้องเตรียมตัวเตรียมใจรับมือกับภัยพิบัติต่างๆ ให้ดี
ผมเห็นด้วยกับคอลัมนิสต์หลายท่านที่แนะนำให้รัฐบาลควรจัดตั้งหน่วยงานพิเศษขึ้นเพื่อรับมือกับภัยพิบัติจากธรรมชาติโดยตรง โดยให้ท่านนายกรัฐมนตรีเป็นประธาน เพื่อสั่งการทุกหน่วยงานอย่างเป็นระบบและมีประสิทธิภาพ ถึงเวลาซีเรียสจริงๆ จะได้ช่วยเหลือประชาชนได้อย่างรวดเร็วทันท่วงที ไม่ต้องเกี่ยงกันและไม่ต้องโยนกันไปโยนกันมา ที่สำคัญ... ผู้หลักผู้ใหญ่ของบ้านเมืองจะได้ไม่ต้องพูดออกตัวเสมอว่า... ได้สั่งการให้หน่วยงานที่เกี่ยวข้องไปดำเนินการแล้ว...
ทำเถอะครับ รีบจัดตั้งและจัดสรรงบประมาณให้ทันก่อนยุบสภา อย่างน้อยก็ยังอยู่ในช่วงที่กำลังเกิดภัยพิบัติน้ำท่วม โคลนถล่ม กับพี่น้องภาคใต้ ทำวันนี้จะได้เริ่มลุยกันเลยในวันพรุ่งนี้ ยังมีอีกหลายครอบครัวที่กำลังรอคอยความช่วยเหลือจากรัฐบาล
นอกจากไอเดียการจัดตั้งหน่วยงานพิเศษดังว่าแล้ว ผมก็อยากเสนอไอเดียเพิ่มเติมให้มีการจัดตั้ง...กองทุนพิเศษเพื่อการช่วยเหลือผู้ประสบภัยพิบัติด้วย
ถ้าเราสังเกตดูจากเหตุการณ์ภัยพิบัติที่ผ่านมา ไม่ว่าจะเป็นเรื่องน้ำท่วม ไฟไหม้ แผ่นดินไหว โคลนถล่ม หรือวาตภัย รัฐบาลจะช่วยเหลือผู้เดือดร้อนใน 2 รูปแบบหลักๆ 
รูปแบบของ...เงินให้เปล่า...กับ...เงินให้กู้ยืม...
เงินให้เปล่าจะแจกจ่ายเป็นรายครอบครัว ส่วนเงินให้กู้ยืมจะผ่านสถาบันการเงินของรัฐสังกัดกระทรวงการคลัง เช่น ธ.ก.ส. ออมสิน ธอส. และ เอสเอ็มอีแบงก์ เป็นต้น
เรื่องเงินให้เปล่าถือเป็นหน้าที่ของรัฐบาลที่ต้องกันเอาเงินงบประมาณจากภาษีประชาชนมาช่วยประชาชน เป็นเรื่องถูกต้องที่ควรทำ ส่วนเรื่องเงินให้กู้ยืมเพื่อให้นำไปซ่อมแซม ปรับปรุงที่อยู่อาศัย หรือสถานประการภายใต้เงื่อนไขพิเศษ อันนี้ก็เป็นเรื่องถูกต้องที่ควรทำเช่นกัน
ประเด็นที่จะพูดถึงก็คือ เงินให้กู้ยืมนั้นไม่ว่าจะมีเงื่อนไขพิเศษอย่างไรก็ตาม ก็ต้องอยู่ในระบบของธนาคาร ซึ่งมีข้อจำกัดค่อนข้างมาก แถมยังมีหน่วยงานคอยกำกับและตรวจสอบอย่างเข้มงวดอีกด้วย ฉะนั้นในทางปฏิบัติจึงไม่คล่องตัวและช่วยเหลือเยียวยาได้ไม่เต็มที่ดั่งที่ควรจะเป็น ตรงนี้ล่ะครับที่เป็นอุปสรรคสำคัญที่แม้แต่ธนาคารพาณิชย์หลายแห่งอยากจะยื่นมือช่วยเหลือก็ไม่กล้าเล่นด้วย
หากรัฐบาลอยากปล่อยเงินกู้แบบดอกเบี้ยต่ำๆ เงื่อนไขผ่อนปรนพิเศษเพื่อช่วยฟื้นฟูผู้ประสบภัยอย่างรวดเร็วและทั่วถึง ต้องดึงกระบวนการทำงานให้ออกจากระบบธนาคาร โดยการตั้งเป็นกองทุนพิเศษขึ้นมา ใช้เงินงบประมาณเป็นฐานทุนและระดมเงินเข้ากองทุน ซึ่งทำได้หลากหลายวิธี บริหารจัดการกองทุนด้วยมืออาชีพ คิดดอกเบี้ยได้ในอัตราต่ำพอมีกำรี้กำไรไว้หล่อเลี้ยงกองทุน เวลาเกิดภัยพิบัติขึ้นแต่ละที กองทุนพิเศษนี้จะทำหน้าที่ของมันได้ทันทีไม่ต้องรอมติ ครม.ให้เสียเวลา 
ฝากพิจารณาเรื่องนี้ ภัยพิบัติยังมีอีกหลายระลอก ชาวบ้านที่ชอกช้ำจะได้รับความช่วยเหลืออย่างทั่วถึงและทันกาล m